Genesi 6 | Beibele Inthaneteng | Phetolelo ya Lefase le Lefsa
6 Bjale ya re ge batho ba thoma go oketšega mo lefaseng gomme ba belegelwa barwedi,+
2 barwa ba Modimo wa therešo+ ba lemoga+ gore barwedi ba batho e be e le ba babotse; ba ya ba itšeela basadi gare ga bona, ba itšeela bohle bao ba ikgethelago bona.
3 Ke moka Jehofa a re: “Moya wa ka+ o ka se kgotlelele batho sa ruri+ ka ge e le nama.+ Ka gona matšatši a bona e tla ba nywaga e lekgolo-masomepedi (120).”+
4 Mehleng yeo le ka morago ga fao go be go na le Banefilimi mo lefaseng; ka yona nako yeo barwa ba Modimo wa therešo ba be ba robala le barwedi ba batho gomme ba ba belegela barwa. Barwa bao e be e le bagale, banna ba go tuma bao ba phetšego mehleng ya bogologolo.
5 Ka gona Jehofa a bona gore bobe bja batho bo be bo tletše lefaseng le gore sohle seo se bego se ratwa ke dikgopolo+ tša bona le dipelo tša bona e be e le se sebe ka dinako tšohle.+
6 Jehofa a itshola+ gore o dirile motho lefaseng gomme pelo ya gagwe ya kwa bohloko.+
7 Ka gona Jehofa a re: “Batho bao ke ba bopilego+ ke tlo ba fediša lefaseng, go thoma ka motho go fihla ka seruiwa, segagabi le nonyana e fofago magodimong,+ gobane ke itsholela gore ke ba dirile.”+
8 Eupša Noa yena o be a amogelega mahlong a Jehofa.
9 Ye ke pego ya Noa.
Noa e be e le monna wa go loka.+ O be a se na bosodi gare ga batho ba mehleng ya gagwe. Noa o be a sepela le Modimo wa therešo.+
10 Ge nako e dutše e tšwela pele Noa a ba le barwa ba bararo e lego Sheme, Hama le Jafete.+
11 Lefase le be le senyegile pele ga mahlo a Modimo wa therešo+ e bile le tletše bošoro.+
12 Ka gona Modimo ge a lebelela lefase a bona le senyegile,+ ka gobane nama ka moka e be e itshwere ka tsela e gobogilego mo lefaseng.+
13 Ke moka Modimo a re go Noa: “Ke tlo fediša nama ka moka+ ka gobane lefase le tletše bošoro ka baka la yona; bjale ke tlo fediša batho gotee le lefase.+
14 Itirele areka ka kota ya sehlare sa boreku.+ O dire diphapoši ka arekeng, o e manege ka moti ka gare le ka ntle.+
15 Tsela yeo o tlago go e dira ka yona še: botelele bja areka e be dimithara tše lekgolo-masometharo-nne (134),+ bophara e be dimithara tše masomepedi-pedi gomme bophagamo e be dimithara tše lesometharo.
16 O direle areka lefasetere,* o e feleletše ka go tlogela sekgoba sa kubiti magareng ga tlhaka le mahlakore, mojako wa areka o be ka lehlakoreng la yona;+ e be le lebato la ka tlase, le la bobedi gotee le la boraro.
17 “Ge e le nna ke tliša meetsefula+ godimo ga lefase gore ke fediše nama ka moka yeo e nago le matla a bophelo+ ka tlase ga magodimo. Selo se sengwe le se sengwe se se lego lefaseng se tla fedišwa.+
18 Ke dira kgwerano ya ka le wena; o tsene ka arekeng, wena le barwa ba gago le mosadi wa gago gotee le basadi ba barwa ba gago.+
19 Sephedi se sengwe le se sengwe sa nama ya mohuta le ge e le ofe+ o se tliše ka arekeng gore se tle se dule se phela.+ E be ka dipedi ka dipedi. E be se setona le se setshadi.
20 O tliše dinonyana go ya ka mehuta ya tšona le diruiwa go ya ka mehuta ya tšona+ gotee le digagabi ka moka go ya ka mehuta ya tšona; di tla tsena ka fao go wena ka dipedi ka dipedi gore o tle o di phološe.+
21 Ge e le wena o itšeele mohuta o mongwe le o mongwe wa dijo tšeo di jewago;+ o ikgobokeletše tšona, e be dijo tša gago le tša diphoofolo tšeo.”+
22 Noa a dira tšohle tšeo Modimo a mo laetšego tšona. A dira tšona tšeo.+
^ Phetolelo ya lentšu ka lentšu e re, “tsohara; yeo e ka bolelago gore tlhaka goba lefasetere.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D6%26wtlocale%3DSE%26srcid=share⊂ject=Bala Beibele Inthaneteng